এক কাল থেকে অন্য আর এক কাল। এর মধ্যে রয়েছে কিছু মানুষের পুনর্জন্ম, রয়েছে কিছু চরিত্রের প্রেত হিসেবে থেকে যাওয়া। নবজন্ম প্রাপ্ত আর প্রেতযোনিতে অবস্তানরত— উভয়ের মধ্যেই কুয়াশা। আবেগ-অনুভব-পিছুটান নিয়েই ঘনায় কুয়াশা। 
পরিচালক জুটি মীনাক্ষী এবং অভিষেক জানাচ্ছেন, তাঁদের প্রথম ছবি ‘কুয়াশা যখন’-এর বিষয় কখনও গথিক আলো-আঁধারির, কখনও আবার নয়্যার ধাঁচের রহস্যঘন। এই ঘরানার ছবি টলিউডে বিরল। ছবির কাহিনি কখনও ১৯৫০-এর দশকে, কখনও বা ২০১৮-এ ঘুরপাক খেয়েছে। দুই ভাইয়ের গল্পে দু’জনেরই পুনর্জন্ম হচ্ছে। তাদের চারপাশের মানুষজনের কেউ কেউ আবার জন্মায়, কেউ থেকে যায় প্রেত হিসেবে। 

‘কুয়াশা যখন’ ছবির একটি দৃশ্য। ছবি: লুসিফার ফিলমস-এর সৌজন্যে
লুসিফার ফিলমস্-এর প্রযোজনায় ‘কুয়াশা যখন’-এ অভিনয় করছেন গার্গী রায়চৌধুরী, ঋষভ বসু, শতাফ ফিগার, মানালি দে, অনিন্দ্য পুলক প্রমুখ। সঙ্গীত- চিরন্তন বন্দ্যোপাধ্যায়ের। 
কেন প্রথম ছবিতেই অতিলৌকিক বিষয়? অন্যতম পরিচালক মীনাক্ষী জানালেন, অকাল্ট ও প্যারানর্মাল নিয়ে তিনি দীর্ঘদিন চর্চারত। কাজ করেছেন সোর্স এনার্জি নিয়ে। জন্মান্তর তাঁর গবেষণার এক বিশেষ দিক।
 
পরিচালক অভিষেক ও মীনাক্ষী। ছবি: লুসিফার ফিলমস-এর সৌজন্যে
বাংলা ফিলম ইন্ডাস্ট্রিতে প্যারানর্মাল তেমন উচ্চারিত বিষয় নয়। সেখানে নতুন দুই পরিচালক হাঁটতে চাইছেন এই নির্জন পথে। সেদিক থেকে দেখলে ‘কুয়াশা যখন’ আশা জাগায়। ছবিটি মুক্তি পাচ্ছে অগস্টে।